'ประสาร'เร่งถกแนวทางปลดล็อกกม.ค้ำประกัน
&#8220;ประสาร&#8221; หารือผู้เกี่ยวข้องหาทางแก้ผลกระทบกฎหมายค้ำประกัน สมาคมแบงก์ขอเวลาสำรวจปัญหา
26 พ.ย. 2557

“ประสาร” หารือผู้เกี่ยวข้องหาทางแก้ผลกระทบกฎหมายค้ำประกัน สมาคมแบงก์ขอเวลาสำรวจปัญหา
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงปัญหา พ.ร.บ.แก้ไขเพิ่มเติมประมวลกฎหมายแพ่งและพาณิชย์ เกี่ยวกับการค้ำประกันและจดจำนอง ว่า ขณะนี้กำลังพยายามพูดคุยกับผู้ที่เกี่ยวข้องถึงแนวทางแก้ไขปัญหาที่อาจเกิดจากกฎหมายดังกล่าว
ด้าน นางฤชุกร สิริโยธิน ผู้ช่วยผู้ว่าการ สายนโยบายสถาบันการเงิน ธปท. เปิดเผยว่า เมื่อ 2 สัปดาห์ที่ผ่านมา สมาคมธนาคารไทยได้ประสานมาที่ ธปท. เพื่อหารือถึงกฎหมายฉบับนี้ ว่ามีประเด็นข้อสงสัยหรือข้อติดขัดต่างๆ โดย ธปท.จะรอสมาคมธนาคารไทยที่ขอกลับไปตรวจสอบผลกระทบกับธนาคารพาณิชย์ก่อน
อย่างไรก็ตาม แม้จะมีบางส่วนเห็นว่ากฎหมายฉบับนี้อาจทำให้การกู้เงินจากธนาคารพาณิชย์ยากขึ้น แต่การปล่อยสินเชื่อหลักขึ้นอยู่กับศักยภาพหรือความสามารถในการชำระหนี้ของผู้กู้เป็นสำคัญ แตกต่างจากที่ผ่านมาที่ธนาคารจะพิจารณาร่วมกับผู้ที่ค้ำประกันด้วย และการที่รัฐบาลออกกฎหมายดังกล่าวเพื่อดูแลผู้ค้ำประกันก็มีข้อดี แต่เพื่อความรอบคอบจึงต้องดูด้วยว่า ธนาคารผู้ให้กู้จะมีผลกระทบ ความเสี่ยง อุปสรรคในการปล่อยสินเชื่อหรือไม่ 
“ต้องยอมรับว่าข้อกฎหมายนี้เป็นกฎหมายใหม่ ต้องไปดูว่าจะมีผลกระทบอย่างไรต่อแบงก์บ้าง ขณะที่สมาคมธนาคารไทยเองก็ต้องกลับไปตรวจสอบให้รอบด้านด้วยเช่นเดียวกัน ว่าส่งผลอย่างไรบ้างในข้อเท็จจริง แต่ทั้งนี้ทั้งนั้น เมื่อได้รับฟังข้อเสนอแนะจากแบงก์แล้ว เราจะนำไปสู่การแก้กฎหมายหรือไม่ คงยังไม่สามารถตอบได้ในเวลานี้ ” นางฤชุกร กล่าว
ด้าน นายสุรศักดิ์ ดุษฎีเมธา รองกรรมการผู้จัดการธนาคารกสิกรไทย กล่าวว่า ผลกระทบไม่ได้เกิดขึ้นกับธนาคารโดยตรง แต่เป็นผู้กู้ทั้งสินเชื่อธุรกิจและสินเชื่อบุคคล รวมไปถึงธุรกิจที่รับงานโครงการของรัฐ หรือรับงานต่อที่ต้องใช้การค้ำประกันจากธนาคาร